**Tarpdalykinis integravimas**

**Pamokos planas**

**Integruota lietuvių kalbos ir literatūros bei technologijų pamoka 5 klasei**

**B. Vilimaitės novelės „Kada piešime perlinę vištelę?“ interpretecija Naujosios Vilnios Gerovės parke.**

**Pamokos tikslas:** įtvirtinti žinias apie skaitytą kūrinį, kūrinio vizualizavimas.

**Gebėjimai:** lavinamos bendrosios žinios, gebėjimas pagrįsti savo nuomonę, gebėjimas sieti ir analizuoti, mokėti dalyvauti improvizacijose lavinant vaizduotę.

**Pamokos situacija:** Mokiniai yra perskaitę ir nuosekliai bei išsamiai išanalizavę pagrindines temas su mokytoja klasėje.

Mokytojos pagrindinis tikslas – kartu su mokiniais pajausti Bitės Vilimaitės novelės pagrindinės veikėjos Evelinos jausmus. Kūrinyje yra elementų, kuriuos mokiniai galėtų atrasti Gerovės parke ( “Pepsi” skardinė ir pan.).

**Pirmoji užduotis:** Mokytojas ir mokiniai prieina prie Vilnelės upės. Pasiskirsto į keturias grupeles. Tada apie 10 minučių apibrėžtoje teritorijoje pasiūloma paieškoti ir surinkti puokštę lapų, gėlių, nedidelių šakelių. Užduotis – supinti gražų vainiką. Tada paleisdami vainiką plaukti, kiekviena grupė turi savais žodžiais paaiškinti “kruopštumo, kruopštaus darbo” sąvoką.

**Antroji užduotis**: Mokiniai pasiskirsto į dvi grupes. Mokytoja užduoda mokiniams klausimus ( apie 20 kl.) siedama juos su kūriniu. Jei atsakymas “Taip”, mokiniai turi aukštai iškelti rankas. Jei atsakymas “Ne” – pritūpti. Svarbu greita reakcija. Laimi ta komanda, kuri daugiau kartų teisingai atsako į klausimus.

***Galimi klausimų pavyzdžiai mokiniams:***

1. ***Ar pagrindinės veikėjos vardas buvo Jūratė?***
2. ***Ar senutės vardas buvo Gertrūda?***
3. ***Ar senutė išvyko į komandiruotę?***
4. ***Ar Evelina bandė šokti baletą?***
5. ***Ar Evelina mokėsi piešti angelą?***
6. ***Ar Evelina spardė “Coca-colos” skardinę?***
7. ***Ar Evelina nupirko maisto senutei turguje?***
8. ***Ar vienuolės atnešė senutei maisto į namus?***
9. ***Ar senutė su Evelina valgė keptą vištą?***
10. ***Ar Evelina nusprendė nebebendrauti su senute?***

***Ir pan.***

**Trečioji užduotis** . Mokiniai pasiskirsto į 3 grupeles. Pamąstymui užduodamas klausimas “*Ar tikrai kilnūs dalykai prasideda nuo smulkmenų*” Remiantis kūriniu ir asmenine patirtimi skatinama mokinius pasidalinti mintimis ir padiskutuoti ar Evelinai parodytas senutės dėmesys ir rūpestis leidžia atsiskleisti tikrajam mergaitės sielos gerumui? O gal daug kas priklauso ir nuo mūsų pačių? Juk nemažai kasdienių stebuklų mes tiesiog nepastebime?

**Ketvirtoji užduotis:** *Improvizacija mokytojos užduotai situacijai.* Mokiniai pasiskirsto į tris grupeles. Tada traukia voką, kuriame įdėta iš anksto aprašyta situacija, kurią grupės turėjo suvaidinti 3 min. vaidinime. Pasiruošimui duodama 10 min.

*Situacijos pavyzdžiai:*

1.Evelinos mama išvažiuoja. Mergaitė jaučiasi nemylima ir nenori lankyti siuvinėjimo pamokų.

2. Evelinos mama niekur neišvažiuoja, jos abi susipažįsta su senute ir nusprendžia mokytis siuvinėjimo paslapčių.

3. Evelina puikiai išmoksta siuvinėti, sukuria savo *vlog’ą* ir abi su senute tampa garsios visame pasaulyje.

**Namų darbas:** Mokytoja užduoda namų darbą - apibendrinti pamokos patirtį parašant 5-10 sakinių refleksiją tema „Ko pasimokiau iš Evelinos“.

*Pamoką parengė lietuvių kalbos ir literatūros vyr.mokytoja Loreta Saveljevienė bendradarbiaudama su lietuvių k. mokytoja Viktorija Toločkiene*